钦定古今图书集成/明伦汇编/官常典/第367卷 > 赵肃
## 钦定古今图书集成/明伦汇编/官常典/第367卷 > 赵肃

按《周书》本传，“肃字庆雍，河南洛阳人也。世居河西。及
沮渠氏灭，曾祖武始归于魏，赐爵金城侯。祖兴，中书
博士。父申侯，举秀才，后军府主簿。肃早有操行，知名
于时。魏正光五年，郦元为河南尹，辟肃为主簿。孝昌
中，起加殿中侍御史，加威烈将军、奉朝请、员外散骑
侍郎。寻除直后，转直寝。永安初，授廷尉。天平二年，转”
监后以母忧去职。起为廷尉正，以疾免。久之，授征虏
将军、中散大夫，迁左将军、大中大夫。东魏天平初，除
新安郡守，秩满还洛。大统三年，独孤信东讨，肃率宗
人为乡导。授司州治中，转别驾，监督粮储，军用不匮。
太祖闻之，谓人曰：“赵肃可谓洛阳主人也。”七年，加镇
南将军、金紫光禄大夫、都督，仍别驾，领所部义徒，据
守大坞。又兼行台左丞，东道慰劳。九年，行华山郡事。
十三年，除廷尉少卿。明年元日，当行朝礼，非有封爵
者不得预焉。肃时未有茅土，左仆射长孙俭白太祖
请之。太祖乃召肃谓曰：“岁初行礼，岂得使卿不预，然
何为不早言也？”于是令肃自选封名。肃曰：“河清乃太
平之应，窃所愿也。”于是封清河县子，邑三百户。十六
年，除廷尉卿，加征东将军。肃久在理官，执心平允，凡
所处断，咸得其情，廉慎自居，不营产业。时人以此称
之。十七年，进位车骑大将军、仪同三司、散骑常侍，赐
姓乙弗氏。先是，太祖命肃撰定法律，肃积思累年，遂
感心疾去职，卒于家。子正礼。